โปเกมอน ห้ามเข้า
เห็นบุคลากรแบงก์ชาติ ดูคร่ำเคร่งเป็นนักวิชาการก็เถอะ แต่พอเกมโปเกมอน โก ระบาดมาถึงไทย มีหรือจะไม่เห็นพนักงานแบงก์ชาติ ก้มๆ เงยๆ ส่องหาตัวโปเกมอน, โปเก สต็อป กันเต็มไปหมด
12 ส.ค. 2559

เห็นบุคลากรแบงก์ชาติ ดูคร่ำเคร่งเป็นนักวิชาการก็เถอะ แต่พอเกมโปเกมอน โก ระบาดมาถึงไทย มีหรือจะไม่เห็นพนักงานแบงก์ชาติ ก้มๆ เงยๆ ส่องหาตัวโปเกมอน, โปเก สต็อป กันเต็มไปหมด
ร้อนถึงหน่วยรักษาความปลอดภัยของแบงก์ชาติต้องร่อนอีเมลเตือนพนักงานทุกคน ห้ามเล่นเกมฮิตนี้ทั้งภายในอาคารที่ทำงาน อาคารวังบางขุนพรหม และอาคารวังเทวะเวสม์ ห้ามเพิ่มจุด หรือ Gym ที่เป็น Location ภายในพื้นที่แบงก์ชาติ ห้ามถ่ายรูป เพราะกลัวติดเอกสารสำคัญหรือทรัพย์สินบางอย่างไปด้วย
ที่สำคัญ ทั้งเตือน ทั้งห้าม อย่านำอีเมลของแบงก์ชาติไปใช้สมัครเล่นเกม
ก็แหมนะ ก็รู้กันอยู่ว่าเกมประเภทนี้มันดูดข้อมูลทุกอย่างเข้าไปเก็บไว้ได้หมด แบงก์ชาติก็เลยต้องป้องกันไว้ก่อน
งานนี้คอโปเกมอน เกม ต่างร้องว้ากันเป็นแถว เพราะในแบงก์ชาติน่ะ เดินแป๊บๆ ก็เจอแล้ว ทั้งตัวโปเกมอน, โปเก สต็อป เพ่นพ่านไปทั่ว โดยเฉพาะแถบริมน้ำ บริเวณเรือนมัจฉา เรื่อยไปจนถึงบนอาคารสำนักงานของแบงก์ชาติก็ยังมี
อดเล่นสนุกไปเลย!!